Baasbrein agter Amy-Leigh-ontvoering se familie “baie, baie kwaad” vir haarTharina Human vandag in die hof. (Foto: Christel Cornelissen) Die drie beskuldigdes in die Amy-Leigh de Jager-ontvoeringsaak bly minstens nog ŉ aand agter tralies. Tharina Human (27), Laetitia Nel (40) en Pieter van Zyl (50) word van die sesjarige Amy-Leigh se ontvoering voor haar skool, Laerskool Kollegepark in Vanderbijlpark, vroeër vandeesmaand aangekla. Amy-Leigh is voor die skool gegryp en ŉ man in ŉ wit Fortuner het met haar weggejaag. Die drie se aansoek om borgtog het Donderdag in die landdroshof in Vanderbijlpark begin. Die staat staan die aansoek teen. Amy-Leigh se pa, Wynand, het kort ná haar ontvoering ŉ selfoonoproep gekry waarin ŉ losprys van R2 miljoen vir sy dogtertjie se vrylating geëis is. Die ondersoekbeampte, konst. Clayton George Motlaung, het vroeër vandag getuig die selfoonrekords van die foon wat vir dié oproep gebruik is, was deurslaggewend om die polisie na die drie beskuldigdes te lei. Motlaung het ook getuig Nel het sommer vroeg al vir Human as die baasbrein agter die ontvoering uitgewys. Tharina Human, Laetitia Nel en Pieter van Zyl vandag in die beskuldigdebank. (Foto: Christel Cornelissen) David Mey, Human se regsverteenwoordiger, het Motlaung ná ete met verskeie vrae oor sy getuienis gepeper. Hy wou onder meer by Motlaung weet of daar behoorlik na Amy-Leigh omgesien is terwyl sy nie in haar ouers se sorg was nie. Motlaung het getuig dat Amy-Leigh aangehou is in ŉ plek “wat nie geskik is vir enige mens nie en veral nie vir ŉ kind nie”. Volgens hom is die dogtertjie in ŉ gevaarlike omgewing aangehou en is sy nie behoorlik versorg nie. Volgens hom is Human ŉ gevaar vir kinders omdat sy die “lewe van ŉ kind wat baie naby aan haar was in gevaar gestel het”. Hy het ook gesê Human se lewe kan nie gewaarborg word as sy op borgtog vrygelaat word nie en dat haar familie “baie, baie kwaad” is oor haar [beweerde] betrokkenheid by die ontvoering. Mey het gesê Human se broer het hom opdrag gegee om haar in die hof te verteenwoordig, en dat dít nie strook met die optrede van iemand wat baie kwaad is nie. Hy voer aan die staat kan nie enige grondige bewyse gee vir waarom Human in aanhouding moet bly nie. Angeline en Wynand de Jager, Amy-Leigh se ouers, vandag in die hof. (Foto: Christel Cornelissen) “Hy [Motlaung] probeer die getuienis oordryf oor hoe sleg [Human] is,” het Mey gesê. Motlaung het voorts getuig een van die staatsgetuies is ŉ familielid van Human. Hy voer aan dit is nog een van die redes waarom borgtog nie toegestaan moet word nie. Die saak word Vrydag voortgesit.